Калі ўжо параўноўваць савецкія часы з сённяшнім днём, то ў сучаснай моладзі шмат інфармацыі. Калісьці праўдзівай інфармацыі было мала, затое было шмат міфаў. А сёння маладыя людзі маюць магчымасць вандраваць па свеце, выязджаць за мяжу на вучобу, стажыроўкі, што дазваляе паглядзець на нашу краіну збоку і аб’ектыўна ацаніць тое, што мы маем. Маладое пакаленне нарадзілася ўжо ў незалежнай Беларусі, і яно ведае пра вайну толькі са слоў сваіх прадзедаў. Стабільнасць у краіне мы ўсе ўспрымалі да апошняга часу як нешта належнае. Але свет вакол хутка змяняецца — ваенныя канфлікты ўспыхваюць паўсюдна. І раптам прыйшло разуменне, што мір — вельмі крохкая каштоўнасць, якая можа рассыпацца, як хрустальны кубак, у адно імгненне.